CELEX: 62015TN0149
Language: sl
Date: 2015-03-26 00:00:00
Title: Zadeva T-149/15: Tožba, vložena 26. marca 2015 – Ben Ali/Svet

10.8.2015   
            
            
               SL
            
            
               Uradni list Evropske unije
            
            
               C 262/27
            
         Tožba, vložena 26. marca 2015 – Ben Ali/Svet
   (Zadeva T-149/15)
   (2015/C 262/37)
   Jezik postopka: angleščina
   
      Stranki
   
   
      Tožeča stranka: Sirine (Cyrine) Bent Zine El Abidine Ben Haj Hamda Ben Ali (Tunis, Tunizija) (zastopnik: S. Maktouf, odvetnik)
   
      Tožena stranka: Svet Evropske unije
   
      Predloga
   
   Tožeča stranka Splošnemu sodišču predlaga, naj:
   
               —
            
            
               Sklep Sveta 2011/72/SZVP z dne 31. januarja 2011 o omejevalnih ukrepih proti nekaterim osebam in subjektom ob upoštevanju razmer v Tuniziji (UL L 28, 2. 2. 2011, str. 62) in Uredbo Sveta (EU) št. 101/2011 z dne 4. februarja 2011 o omejevalnih ukrepih zoper nekatere osebe, subjekte in organe glede na razmere v Tuniziji (UL L 31, 5. 2. 2011, str. 1), kot sta bila redno posodobljena (1) in spremenjena (2) (v nadaljevanju: izpodbijana akta), v delu, v katerem se nanašata na tožečo stranko, razglasi za nična,
            
         
               —
            
            
               Svetu naloži plačilo stroškov postopkov.
            
         
      Tožbeni razlogi in bistvene trditve
   
   Tožeča stranka v utemeljitev svoje tožbe navaja pet tožbenih razlogov:
   S prvim tožbenim razlogom zatrjuje, da je bila storjena očitna napako pri presoji. Tožeča stranka trdi, da ob upoštevanju političnih sprememb v Tuniziji, utemeljitev naložitve sankcij ni več veljavna.
   Z drugim tožbenim razlogom zatrjuje, da je bila storjena očitna napaka pri presoji, ker se nacionalni kazenski postopki, ki so bili uvedeni proti tožeči stranki, zavlačujejo, tako, da ni mogoče trditi, da je „resnično“ v preiskavi v zvezi s kaznivimi dejanji, ki utemeljujejo naložitev sankcij.
   S tretjim tožbenim razlogom zatrjuje, da akta nista zadostno obrazložena, ker se z razlogom, ki ga je navedel Svet za uvrstitev tožeče stranke na seznam, zgolj ponavlja utemeljitev naložitev sankcij.
   S četrtim tožbenim razlogom zatrjuje kršitev temeljnih pravic, ker so bili v zvezi s tožečo stranko samovoljno sprejeti ukrepi, zaradi katerih bo v prihodnje olajšana zaplemba njenega premoženja. Lastninska pravica tožeče stranke in domneva nedolžnosti naj bi bili zato kršeni.
   S petim tožbenim razlogom zatrjuje, da je bila storjena očitna napaka pri presoji, ker razlogi, ki jih je navedel Svet, in nacionalne pravne določbe, na katerih temeljijo, niso skladni z utemeljitvijo naložitev sankcij.
   
      (1)  Sklep Sveta 2012/50/SZVP z dne 27. januarja 2012 o spremembi Sklepa 2011/72/SZVP o omejevalnih ukrepih proti nekaterim osebam in subjektom ob upoštevanju razmer v Tuniziji (UL L 27, 31. 1. 2012, str. 11) in Sklep Sveta 2013/72/SZVP z dne 31. januarja 2013 o spremembi Sklepa 2011/72/SZVP o omejevalnih ukrepih proti nekaterim osebam in subjektom ob upoštevanju razmer v Tuniziji (UL L 32, 1. 2. 2013, str. 20).
   
      (2)  Sklep Sveta 2014/49/SZVP z dne 30. januarja 2014 o spremembi Sklepa 2011/72/SZVP o omejevalnih ukrepih proti nekaterim osebam in subjektom ob upoštevanju razmer v Tuniziji (UL L 28, 31. 1. 2014, str. 38) in Izvedbena uredba Sveta (EU) št. 81/2014 z dne 30. januarja 2014 o izvajanju Uredbe (EU) št. 101/2011 o omejevalnih ukrepih zoper nekatere osebe, subjekte in organe glede na razmere v Tuniziji (UL L 28, 31.1.2014, str. 2).